b'\n_START_ARTICLE_\nKasacinis skundas\n_START_PARAGRAPH_\nKasacinis skundas - skundas, kuriuo skund\xc5\xbeiamas \xc4\xafsiteis\xc4\x97j\xc4\x99s teismo sprendimas ar nutartis (\xc5\xber. kasacija).\n_START_SECTION_\nCivilinis procesas\n_START_PARAGRAPH_\nKasacin\xc4\xaf skund\xc4\x85 gali paduoti dalyvaujantys byloje asmenys (LR CPK 342 str.). Skundas paduodamas tiesiogiai Lietuvos Auk\xc5\xa1\xc4\x8diausiajam Teismui. Kasacinis skundas ir priedai pateikiami su tiek nuora\xc5\xa1\xc5\xb3, kiek yra \xc5\xa1ali\xc5\xb3 ir tre\xc4\x8di\xc5\xb3j\xc5\xb3 asmen\xc5\xb3.\n_START_SECTION_\nPadavimo terminai\n_START_PARAGRAPH_\nKasacinis skundas gali b\xc5\xabti paduotas per 3 m\xc4\x97nesius nuo skund\xc5\xbeiamo sprendimo, nutarties \xc4\xafsiteis\xc4\x97jimo dienos (LR CPK 345 str. 1 d.). Asmenims, praleidusiems kasacinio skundo padavimo termin\xc4\x85 d\xc4\x97l prie\xc5\xbeas\xc4\x8di\xc5\xb3, kurias teismas pripa\xc5\xbe\xc4\xafsta svarbiomis, praleistas terminas gali b\xc5\xabti atnaujintas. Parei\xc5\xa1kimas d\xc4\x97l praleisto termino atnaujinimo negali b\xc5\xabti tenkinamas, jeigu jis paduotas pra\xc4\x97jus daugiau kaip 1 metams nuo sprendimo \xc4\xafsiteis\xc4\x97jimo dienos._NEWLINE_Parei\xc5\xa1kim\xc4\x85 d\xc4\x97l praleisto termino atnaujinimo i\xc5\xa1sprend\xc5\xbeia speciali teis\xc4\x97j\xc5\xb3 atrankos kolegija nutartimi, kuri yra galutin\xc4\x97 ir neskund\xc5\xbeiama.\n_START_SECTION_\nPrisid\xc4\x97jimas prie kasacinio skundo\n_START_PARAGRAPH_\nDalyvaujantys byloje asmenys per termin\xc4\x85, nustatyt\xc4\x85 atsiliepimams \xc4\xaf kasacin\xc4\xaf skund\xc4\x85 pateikti, gali ra\xc5\xa1ytiniu parei\xc5\xa1kimu prisid\xc4\x97ti prie paduoto kasacinio skundo. Parei\xc5\xa1kime d\xc4\x97l prisid\xc4\x97jimo prie paduoto kasacinio skundo prisidedantis asmuo negali pareik\xc5\xa1ti savaranki\xc5\xa1k\xc5\xb3 apsk\xc5\xb3sto sprendimo ar nutarties per\xc5\xbei\xc5\xabr\xc4\x97jimo kasacine tvarka pagrind\xc5\xb3 bei savaranki\xc5\xa1k\xc5\xb3 reikalavim\xc5\xb3 (LR CPK 348 str. 1 d.)._NEWLINE_Parei\xc5\xa1kimas d\xc4\x97l prisid\xc4\x97jimo prie kasacinio skundo \xc5\xbeyminiu mokes\xc4\x8diu neapmokestinamas._NEWLINE_Parei\xc5\xa1kimui d\xc4\x97l prisid\xc4\x97jimo prie kasacinio skundo taikomos LR CPK 344 straipsnio ir 350 straipsnio 8 dalies nuostatos._NEWLINE_Prisid\xc4\x97jimo prie kasacinio skundo pri\xc4\x97mimo klausim\xc4\x85 i\xc5\xa1sprend\xc5\xbeia teis\xc4\x97j\xc5\xb3 atrankos kolegija LR CPK Kodekso 350 straipsnyje nustatyta tvarka. Parei\xc5\xa1kimas d\xc4\x97l prisid\xc4\x97jimo prie kasacinio skundo, pateiktas praleidus nustatyt\xc4\x85 termin\xc4\x85, nepriimamas ir gr\xc4\x85\xc5\xbeinamas j\xc4\xaf pateikusiam asmeniui.\n_START_SECTION_\nSkundo atsisakymas\n_START_PARAGRAPH_\nKasatorius turi teis\xc4\x99 atsisakyti paduoto kasacinio skundo iki dalyvaujan\xc4\x8di\xc5\xb3 byloje asmen\xc5\xb3 kalb\xc5\xb3 pabaigos teismo pos\xc4\x97dyje, o ra\xc5\xa1ytinio proceso metu \xe2\x80\x93 iki teismo pos\xc4\x97d\xc5\xbeio prad\xc5\xbeios. V\xc4\x97liau atsisakyti kasacinio skundo negalima (LR CPK 349 str. 1 d.)._NEWLINE_Pri\xc4\x97m\xc4\x99s kasacinio skundo atsisakym\xc4\x85, teismas priima nutart\xc4\xaf nutraukti kasacin\xc4\xaf proces\xc4\x85, i\xc5\xa1skyrus atvejus, jeigu kasacin\xc4\xaf skund\xc4\x85 yra padav\xc4\x99 ir kiti dalyvaujantys byloje asmenys. Nutarties nuora\xc5\xa1as i\xc5\xa1siun\xc4\x8diamas \xc5\xa1alims ir tretiesiems asmenims._NEWLINE_Teismas turi teis\xc4\x99 nepriimti kasacinio skundo atsisakymo, kai yra LR CPK 42 straipsnio 2 dalyje nurodytos s\xc4\x85lygos._NEWLINE_Pri\xc4\x97mus kasacinio skundo atsisakym\xc4\x85, parei\xc5\xa1kimas d\xc4\x97l prisid\xc4\x97jimo prie \xc5\xa1io skundo nenagrin\xc4\x97jamas.'